
Cyflwyniad


Mae amgylcheddau rhewlifedig ac amgylcheddau oedd yn rhewlifedig yn y gorffennol yn dangos olion erydiad a dyddodiad yr iâ rhewlifol wrth iddo symud, mewn amrywiaeth o arweddion, gan greu tirffurfiau a thirweddau dramatig wedi’u siapio gan lenni iâ a rhewlifoedd dyffryn. Mae newidiadau diweddar i gwricwlwm Safon Uwch Daearyddiaeth wedi pwysleisio pwysigrwydd astudio’r prosesau geomorffolegol sy’n gweithredu mewn systemau tirweddau rhewlifol a ffinrewlifol, sef rhywbeth y mae’r llyfr hwn yn bwriadu ei gefnogi a’i annog. Enghreifftiau ac astudiaethau achos o’r DU a thu hwnt sydd yma. Gan fod y rhewlifoedd yn encilio mewn ymateb i newid hinsawdd, mae angen cynyddol i ni ddatblygu gwybodaeth fanylach a deall mwy am systemau a phrosesau tirweddau rhewlifedig. Mae effaith gweithgareddau dynol fel ffactor sy’n achosi newid, ynghyd â’r bygythiadau cynyddol i bobl gan amgylcheddau rhewlifol a ffinrewlifol, yn golygu bod angen rheoli’r tirweddau rhewlifedig mewn ffordd gynaliadwy. Mae’r llyfr hefyd yn edrych ar werth tirweddau rhewlifedig a ffinrewlifol ar gyfer anheddiad, twristiaeth ac echdynnu mwynau.


Cyfres Meistroli’r Testun Safon Uwch Daearyddiaeth

Nod y llyfrau yn y gyfres hon yw cynorthwyo dysgwyr sy’n ceisio cyrraedd y graddau uchaf. I gyflawni hynny, mae angen gwneud mwy na dysgu ar gof. Traean yn unig o’r marciau sy’n cael ei roi yn yr arholiad Safon Uwch Daearyddiaeth am gofio gwybodaeth (Amcan Asesu 1, neu AA1). Mae cyfran uwch o farciau’n cael eu cadw ar gyfer tasgau gwybyddol mwy heriol, gan gynnwys dadansoddi, dehongli a gwerthuso gwybodaeth a syniadau daearyddol (Amcan Asesu 2, neu AA2). Felly, mae’r deunydd yn y llyfr hwn wedi cael ei ysgrifennu a’i gyflwyno’n bwrpasol mewn ffordd sy’n annog darllen gweithredol, myfyrio a meddwl yn feirniadol. Y nod cyffredinol yw eich helpu i ddatblygu’r ‘galluoedd daearyddol’ dadansoddi ac arfarnol sydd eu hangen arnoch i lwyddo mewn arholiad. Drwy gydol y testun hefyd, mae cyfleoedd i ymarfer a datblygu sgiliau trin data (sy’n cefnogi Amcan Asesu 3, neu AA3).

Mae pob llyfr Meistroli’r Testun Daearyddiaeth yn annog myfyrwyr i ‘feddwl yn ddaearyddol’ drwy’r amser. Yn ymarferol, mae hyn yn golygu dysgu sut i integreiddio cysyniadau daearyddol – gan gynnwys lle, graddfa, achosiaeth, adborth, system, trothwy a chynaliadwyedd – yn y ffordd rydyn ni’n meddwl, yn dadlau ac yn ysgrifennu. Mae’r llyfrau hefyd yn manteisio ar bob cyfle i sefydlu cysylltiadau synoptig (sef gwneud cysylltiadau ‘pontio’ rhwng themâu a thestunau). Mae llawer o gysylltiadau wedi’u pwysleisio rhwng Tirweddau rhewlifedig a thestunau Daearyddiaeth eraill, fel Cylchredau dŵr a charbon, Lleoedd newidiol a Thirweddau arfordirol.



Defnyddio’r llyfr hwn

Gellir darllen y llyfr hwn o glawr i glawr gan fod dilyniant rhesymegol rhwng y penodau. Ar y llaw arall, mae’n bosibl darllen pennod yn annibynnol yn ôl yr angen. Mae’r un nodweddion yn cael eu defnyddio ym mhob pennod:


	•  Mae Amcanion yn sefydlu’r prif bwyntiau (ac adrannau) ym mhob pennod.

	•  Mae Cysyniadau allweddol yn syniadau pwysig sy’n ymwneud naill ai â disgyblaeth Daearyddiaeth yn ei chyfanrwydd neu ag astudio tirweddau rhewlifedig yn fwy penodol.

	•  Mae Astudiaethau achos cyfoes yn cymhwyso syniadau, damcaniaethau a chysyniadau daearyddol i gyd-destunau yn y byd go iawn – rhai rhewlifedig a rhai oedd yn rhewlifedig yn y gorffennol.

	•  Mae nodweddion Dadansoddi a dehongli yn eich helpu i ddatblygu’r sgiliau a’r galluoedd daearyddol er mwyn cymhwyso gwybodaeth a dealltwriaeth (AA2) a thrin data (AA3).

	•  Mae Gwerthuso’r mater yn cau pob pennod drwy drafod mater allweddol yn ymwneud â thirweddau rhewlifedig (gyda safbwyntiau croes).

	•  Hefyd, ar ddiwedd pob pennod, mae Crynodeb o’r bennod, Cwestiynau adolygu, Gweithgareddau trafod, Ffocws y gwaith maes (i gefnogi’r ymchwiliad annibynnol) a Darllen pellach dethol.








PENNOD 1 Rhewlifoedd a thirweddau rhewlifedig fel systemau

Yn aml iawn mae daearyddwyr yn mabwysiadu dull systemau wrth astudio amgylcheddau rhewlifol cymhleth. Mae hyn yn ein helpu ni i ddeall sut mae gwahanol dirweddau rhewlifol, prosesau a llifoedd egni a defnyddiau i gyd yn perthyn i’w gilydd. Gan ddefnyddio fframwaith systemau, mae’r bennod hon:


	•  yn dadansoddi sut mae rhewlifoedd yn gweithredu fel system

	•  yn ymchwilio i wahanol fathau o symudiad rhewlifoedd

	•  yn archwilio sut mae tirffurfiau rhewlifol a thirweddau rhewlifol yn cael eu creu o ganlyniad i lifoedd egni a defnyddiau

	•  yn archwilio sut mae prosesau adborth yn gallu effeithio ar systemau rhewlifol

	•  yn asesu pwysigrwydd cymharol y gwahanol ffynonellau egni yn y system tirweddau rhewlifedig.

CYSYNIADAU ALLWEDDOL

Ecwilibriwm Cyflwr o gydbwysedd o fewn y system rewlifol sydd, pan mae wedi’i sefydlu, yn parhau fel y mae heblaw bod newid amlwg yn yr amodau rheoli.

Adborth Effeithiau adborth yw’r rheini sydd naill ai’n mwyhau (cadarnhaol) neu’n lleihau (negyddol) newid. Enghraifft o adborth cadarnhaol yw’r hyn sy’n digwydd pan mae cynnydd bach yn y gorchudd eira ac iâ yn cynyddu albedo, fel bod mwy o egni solar yn cael ei adlewyrchu yn ôl i mewn i’r gofod. Mae hyn yn ei dro yn arwain at fwy o oeri ac felly mwy o eira ac iâ, h.y. mae’r gyfradd oeri yn cynyddu.

Systemau Mae dull systemau yn rhannu system gymhleth yn gyfres o rannau cydrannol sy’n perthyn i’w gilydd ac sydd wedi’u cysylltu drwy drosglwyddiad defnyddiau a/neu egni. Mae newid mewn unrhyw ran o’r system, er enghraifft, yn y ffordd mae proses benodol yn gweithredu, yn gallu arwain at newidiadau yn y system gyfan.

Trothwy (neu bwynt sy’n sbarduno newid) Ffactor sy’n cymhlethu proses hunanreoli’r system rewlifol: pan fydd trothwy yn cael ei groesi, mae’n sbarduno newidiadau nad yw’n bosibl eu dadwneud, er enghraifft, pan fydd nodweddion ansefydlog yn llif y rhewlif yn achosi ymchwydd rhewlifol.

1 Y system rewlifol


Beth yw prif gydrannau’r system rewlifol?



Wrth astudio’r gylchred ddŵr, rydyn ni’n gweld bod dŵr yn gallu newid ei gyflwr dros amser a bod modd ei storio ar ffurf anwedd, hylif neu solid. Yr enw ar y gyfran o’r dŵr byd-eang sydd wedi’i storio ar ffurf solid fel iâ yw cryosffer. Mae’r cryosffer yn cynnwys llenni iâ a rhewlifoedd, ynghyd ag iâ môr, iâ llyn, iâ daear (rhew parhaol) a gorchudd eira. Heblaw am iâ daear a gorchudd eira, mae’r rhain i gyd yn fasau iâ a gallwn ni eu hymchwilio nhw gan ddefnyddio dull systemau.


Y ddamcaniaeth systemau mewn cyd-destun rhewlifol

System agored yw system lle mae egni a defnyddiau’n symud ar draws ei ffiniau. Yng nghylchred hydrolegol dalgylch afon, er enghraifft, mae dyodiad yn cyrraedd o’r tu allan i’r ardal ac mae gwaddodion yn symud i mewn i ddalgylch yr afon o’r ardal tu allan. Mewn system gaeedig does dim egni na mater yn trosglwyddo ar draws ffiniau allanol y system. Er enghraifft, yn aml iawn rydyn ni’n ystyried y gylchred ddŵr fyd-eang (y mae’r cryosffer yn rhan ohoni) yn system gaeedig, gan fod cyflenwad sefydlog o ddŵr yn parhau bob amser o fewn system ffisegol gyfan y Ddaear. Ond, mewn gwirionedd, mae’r gylchred hydrolegol yn cael ei gyrru gan egni solar, felly mae egni (os nad mater) yn symud ar draws ffin y ddaear. Mae’r system rewlifol yn enghraifft o system agored. Mae gan yr holl systemau agored yr un adeiledd neu drefniant, maen nhw’n ddynamig ac mae defnyddiau ac egni yn dod i mewn iddyn nhw – mae’r rhain yn cael eu trosglwyddo i storfa ar hyd gwahanol lwybrau (trwybynnau) ac yn cael eu trosglwyddo o storfeydd fel allbynnau (Ffigur 1.1).

Mae iâ yn gyfrwng pwysig ar gyfer ffurfio tirffurfiau. Mae rhewlifoedd a llenni iâ yn gorchuddio tua 10% o arwyneb tir y Ddaear. Bydd systemau rhewlifol yn ffurfio pan fydd y rhan fwyaf o’r dyodiad sy’n dod i mewn yn cyrraedd fel eira, ac os nad yw cyfanswm y pelydriad solar blynyddol yn ddigon i doddi cyfanswm y cwymp eira blynyddol. Felly, mae systemau rhewlifol presennol i’w cael ar y lledredau uchel (fel Antarctica a Grønland) ac ar uchderau uchel (fel y Rockies a’r Himalaya). Ond, yn ystod y Pleistosen, roedden nhw’n fwy eang ac roedd yr iâ byd-eang yn gorchuddio tua un rhan o dair o arwyneb tir y Ddaear, gan gynnwys gogledd a gorllewin Prydain (gweler Pennod 2). Mae’r systemau rhewlifol yn rhyngweithio â systemau daearyddol eraill, gan gynnwys yr atmosffer, cefnforoedd, afonydd a thirweddau, ac yn storio a throsglwyddo defnyddiau ac egni ar wahanol raddfeydd gofodol, yn amrywio o rewlifoedd peiran i lenni iâ, a gwahanol raddfeydd amser, yn amrywio o eiliadau i filenia.

Ffigur 1.1 Systemau agored: (a) Y ddamcaniaeth system agored; (b) Y system rewlifol




Mewnbynnau’r system

Mae defnyddiau yn mynd i mewn i’r system rewlifol ar ffurf dyodiad a malurion creigiau. Y prif fewnbwn o ddefnydd i’r system rewlifol yw eira, gyda rhywfaint o gyfraniad gan fathau eraill o ddyodiad fel eirlaw, cesair/cenllysg a glaw (mewnbynnau atmosfferig). Mae’r eira yn cywasgu i ffurfio iâ ac mae hyn yn cronni dros nifer o flynyddoedd. Mae gan eira sych, ffres ddwysedd o tua 0.1 g cm–3 ond, dros amser, mae’n cywasgu i ddwysedd o tua 0.5 g cm–3, a’r enw ar hyn yw ffirn neu névé. Wrth i’r maes eira dyfu, mae haenau dyfnach o ffirn yn cael eu cywasgu i ffurfio iâ rhewlif sydd â dwysedd o 0.9 g cm–3. Mae mewnbynnau eraill yn cynnwys eira chwyth ac eira a malurion creigiau sy’n cyrraedd ar ffurf eirlithriadau o ochrau rhewlif, neu falurion creigiau sydd wedi dod yn rhan o waelod rhewlif o ganlyniad i erydiad neu oherwydd hindreuliad ac erydiad y llethrau uwchben y rhewlif (mewnbynnau daearol).

Mae egni yn dod i mewn i’r system rewlifol ar ffurf disgyrchiant, pelydriad solar a gwres geothermol, a gall y mewnbynnau egni fod yn thermol, yn botensial neu’n ginetig. Mae egni thermol solar yn pweru’r gylchred hydrolegol, sy’n achosi anweddiad ac yna dyodiad ar ffurf eira; mae hefyd yn gyfrifol am brosesau atmosfferig fel gwyntoedd sy’n dod ag eira chwyth i mewn i’r system. Mae disgyrchiant yn darparu egni potensial gan fod y masau iâ ar safle uchel ym maes disgyrchiant y Ddaear. Mae disgyrchiant hefyd yn darparu egni cinetig pan mae malurion ac eira yn dod i mewn i’r system rewlifol ar ffurf eirlithriadau. Egni gwres geothermol yw’r mewnbwn sy’n dod o waelod rhewlif, ac mae egni geothermol hefyd yn gyfrifol am weithgaredd tectonig sy’n achosi ymgodiad a thirwedd uchel llawer o amgylcheddau rhewlifol.



Trwybynnau’r system

Mae trwybynnau defnyddiau yn cynnwys symudiad eira, iâ, dŵr tawdd a malurion creigiau drwy’r system. Dyma rai o’r trwybynnau egni: egni disgyrchiant ar ffurf egni cinetig wrth i iâ symud tuag i lawr; rhyddhau egni gwres ffrithiannol wrth i symudiad yr iâ achosi i dymheredd yr iâ godi; rhyddhau egni gwres cudd wrth i ddŵr tawdd mewn rhewlif ailrewi, fel sy’n digwydd yn ystod y broses o lif adrewiad, er enghraifft. Mae defnyddiau ac egni yn symud drwy’r system rewlifol ar wahanol gyfraddau.



Storfeydd y system

Wrth i ddefnyddiau gael eu trosglwyddo drwy’r system, bydd cyfnodau bob hyn a hyn pan fyddan nhw’n cael eu storio uwchben, o fewn neu o dan y rhewlif. Gall iâ, dŵr tawdd a malurion creigiau i gyd gael eu storio mewn rhewlif gan ffurfio’r storfeydd o fewn y system. Bydd egni potensial disgyrchiant yn cael ei storio mewn malurion creigiau o ganlyniad i’w safle fertigol neu eu huchder.



Allbynnau’r system

Mae defnydd yn gadael y system ar ffurf anwedd dŵr (drwy anweddiad a sychdarthiad), dŵr (wrth i’w arwyneb ymdoddi), iâ (o ganlyniad i ymrannu), malurion creigiau a thrwy brosesau aeolaidd, gan fod y gwynt yn gallu tynnu gwaddodion o faint tywod a silt yn rhwydd wrth ymylon yr iâ. Mae egni yn gadael y system rewlifol ar ffurf gwres.



Cydbwysedd màs rhewlif

Yr enw ar y cydbwysedd rhwng mewnbynnau ac allbynnau rhewlif yw cydbwysedd màs. Mae pob rhewlif, o’r rhewlifoedd peiran lleiaf i’r llenni iâ mwyaf, yn gludwyr iâ, ac maen nhw’n ei drawsgludo o ardaloedd o fewnbwn net (sef y gylchfa cronni) i ardaloedd o allbwn net (sef y gylchfa abladiad). Pan mae’r croniad a’r abladiad yn gyfartal, rydyn ni’n dweud bod y rhewlif mewn cyflwr sefydlog gyda chydbwysedd màs o sero. Ond, yn anaml iawn mae’n cyrraedd cyflwr sefydlog oherwydd newidiadau yn y systemau amgylcheddol byd-eang sy’n dylanwadu ar gydbwysedd y mewnbynnau a’r allbynnau. Felly, mae’r cydbwysedd rhwng y mewnbynnau (croniad) a’r allbynnau (abladiad) yn newid yn gyson (yn dymhorol ac yn flynyddol) ac yn amrywio o un pen i’r rhewlif i’r llall. Os bydd y mewnbynnau’n fwy na’r allbynnau, fel sy’n digwydd yn y gaeaf ac yn ystod cyfnodau o oeri hinsoddol, mae cyllideb y rhewlif yn gadarnhaol ac mae màs y rhewlif yn cynyddu. I’r gwrthwyneb, pan fydd yr allbynnau’n fwy na’r mewnbynnau, fel sy’n digwydd yn yr haf ac yn ystod cyfnodau o gynhesu hinsoddol, mae cyllideb y rhewlif yn negyddol ac mae màs y rhewlif yn gostwng (Ffigur 1.3). Mae Ffigur 1.4 yn dangos cylchred un tymor a chylchredau am gyfnodau hirach o gydbwysedd màs ar gyfer pedwar rhewlif meincnod, lle cafodd pob rhewlif ei fesur mewn perthynas â mesuriadau cyntaf y cydbwysedd màs ar gyfer y safle hwnnw, e.e. 2005 ar gyfer Rhewlif Sperry, Montana, UDA. Ond, hyd yn oed pan fydd rhewlif yn lleihau, mae iâ yn dal i symud ymlaen o dan ei bwysau a’i ddisgyrchiant ei hun o’r gylchfa cronni i’r gylchfa abladiad. Mae’r gylchfa cronni a’r gylchfa abladiad wedi’u gwahanu gan y llinell ecwilibriwm, sef y pwynt lle mae cydbwysedd rhwng y mewnbynnau a’r allbynnau (Ffigur 1.2).

Ffigur 1.2 Diagram o’r rhewlif fel system gyda mewnbynnau, trwybynnau, storfeydd ac allbynnau o ddefnyddiau ac egni

Ffigur 1.3 Cydbwysedd màs mewn rhewlif yn Hemisffer y Gogledd. Sylwch fod y croniad yn uwch na’r abladiad yn ystod misoedd y gaeaf ac i’r gwrthwyneb yn yr haf

Ffigur 1.4 Mesuriadau cydbwysedd màs yn dangos y cydbwysedd màs ar gyfer pob tymor unigol a dros gyfnod hirach mewn pedwar rhewlif meincnod (mae’r ffigurau i gyd mewn metrau dŵ r cyfatebol (mwe: metres of water equivalent)



ASTUDIAETH ACHOS GYFOES: MONITRO RHEWLIFOEDD YN Y SWISTIR

Mae mesuriadau manwl o amrywiadau yn hyd a màs y rhewlif yn cael eu cymryd yn flynyddol ar rewlifoedd dethol yn Alpau’r Swistir gan y rhwydwaith GLAMOS, sef cydweithrediad rhwng ETH Zürich a phrifysgolion Fribourg a Zürich. Mae’r canlyniadau’n rhoi gwybodaeth am newid ym màs y rhewlif (wedi’i fynegi fel gwerth cymedrig cyfatebol o ddŵr i ardal) yn y cyfnod y cafodd ei arsylwi.

Mae Rhewlif Silvretta ym Mynyddoedd Silvretta yng nghanton Graubunden yn y Swistir (Ffigur 1.5). Roedd gan y rhewlif arwynebedd o 3.35 km² yn 1973, ac roedd wedi gostwng i 2.7 km² erbyn 2017. Mae mesuriadau blynyddol o gydbwysedd màs, wedi’u seilio ar bwyntiau, ar Rewlif Silvretta a newidiadau cyfnodol mewn cyfaint o fapiau a ffotogrametreg o arwyneb y rhewlif yn dangos tueddiadau tymor hir hawdd eu hadnabod o golli màs (Ffigur 1.6). Roedd colled amlwg mewn màs yn yr 1940au ac ers yr 1990au, yn hollol wahanol i’r cynnydd mewn màs yn yr 1960au a’r 1970au. Mae’r amrywiadau hyn ym màs y Silvretta a rhewlifoedd eraill yn adlewyrchu newidiadau yn yr hinsawdd a’r llifoedd egni ar arwyneb y Ddaear. Mae rhewlifoedd yn ymateb mewn ffordd sensitif i newidiadau mewn hinsawdd, ac mae disgwyl iddyn nhw encilio’n sylweddol dros y degawdau nesaf oherwydd cynhesu atmosfferig y gorffennol a’r cynhesu atmosfferig sy’n cael ei ragweld yn y dyfodol (Pennod 6).

Ffigur 1.5 Rhewlif Silvretta, y Swistir

Ffigur 1.6 Cydbwysedd màs cronnus Rhewlif Silvretta, y Swistir, 1915–2007

DADANSODDI A DEHONGLI

Mae Ffigur 1.7 yn dangos y Mynegai Toddi Tymhorol (SMI: Seasonal Melting Index) ar gyfer Llen Iâ Grønland yn y cyfnod o 34 mlynedd rhwng 1979 a 2012.


	(a)  Defnyddiwch Ffigur 1.7 i gyfrifo’r ganran o flynyddoedd pan oedd y Mynegai Toddi Tymhorol yn negyddol. Dangoswch eich gwaith cyfrifo.

	(b)  Awgrymwch sut mae Ffigur 1.7 yn dangos dirywiad tymor hir ym màs Llen Iâ Grønland.

CYNGOR

Defnyddiwch y wybodaeth a gawsoch i’ch ateb yn (a) i gefnogi eich ateb i (b). Bydd eich cyfrifiad yn dangos bod y Mynegai Toddi Tymhorol (SMI), sy’n gadarnhaol ar y cyfan, wedi digwydd yn amlach na SMI negyddol yn y 34 mlynedd sydd i’w weld ar y graff yn Ffigur 1.7, gan fod y gymhareb yn 56:44 lle mae’r rhif uchaf yn cynrychioli SMI cadarnahol. Mae nifer o ddarnau o dystiolaeth ychwanegol i gefnogi’r ddadl bod dirywiad parhaol yn digwydd: mae’r adnodd ei hun yn cyfeirio at ‘uchder newydd’ o SMI o 1.8 yn 2012, sef y flwyddyn fwyaf diweddar sydd i’w gweld ar y graff; hefyd, mae’r ‘grwpiau’ o SMIs negyddol a chadarnhaol yn dangos clystyru gwerthoedd SMI cadarnhaol ers 1990, o’i gymharu â’r patrwm cyson o SMIs negyddol yn y degawd blaenorol (yn y 25 mlynedd diwethaf sydd i’w weld ar y graff, mae SMI negyddol ond wedi digwydd mewn 6 mlynedd allan o’r dilyniant o 25 mlynedd). Fodd bynnag, mae’r anomaledd hwn yn 2009, pan gafwyd SMI negyddol o –0.2 yng nghanol cyfnod parhaus o 12 mlynedd o ffigurau cadarnhaol, yn dangos tystiolaeth o bosibl nad ydy’r patrwm o ddirywiad yn barhaol.

	(c)  Awgrymwch resymau dros yr amrywiadau tymhorol mewn abladiad.

CYNGOR

Mae’r cwestiwn hwn yn rhoi cyfle i chi ddangos a hefyd gymhwyso eich gwybodaeth a’ch dealltwriaeth. Wedi i chi ddiffinio’r term ‘abladiad’ (y golled ddŵr gyfan o rewlif o ganlyniad i allbynnau fel arwyneb yn ymdoddi, ymrannu, anweddiad a sychdarthiad), yna gallwch chi gymhwyso eich dealltwriaeth o’r broses hon i awgrymu rhesymau pam mae’n amrywio’n dymhorol. Efallai y byddai dull systemau yn sail ddefnyddiol i fframio eich ateb. Er enghraifft:


	•  Yn ystod misoedd yr haf bydd tymereddau cynhesach yn arwain at fwy o allbynnau o ddŵr, anwedd dŵr ac iâ oherwydd ymdoddi, anweddu, sychdarthiad ac ymrannu, gan achosi i’r rhewlif golli màs.

	•  Yn ystod misoedd y gaeaf pan mae tymereddau’n gostwng, bydd mewnbynnau cynyddol o gwymp eira ac eira o eirlithriadau, ond bydd llai o gyfle i allbynnau, felly bydd y cyfraddau abladu yn gostwng a bydd y rhewlif yn ennill màs oherwydd bydd mwy o fewnbynnau nag allbynnau.

Ffigur 1.7 Mynegai Toddi Tymhorol ar gyfer Llen Iâ Grønland, 1979–2012



[image: ]








2 Symudiad rhewlif


Beth yw’r prosesau sy’n achosi i gyfraddau symudiad y rhewlif amrywio dros amser a gofod?




Ffactorau sy’n dylanwadu ar symudiad iâ rhewlif

Gallai’r cydbwysedd rhwng mewnbynnau ac allbynnau’r system rewlifol newid mewn ymateb i newidiadau amgylcheddol ehangach, yn arbennig newid hinsawdd. Felly, bydd newid cysylltiedig yn y math o symudiad a chyflymder symudiad rhewlifoedd. Mae cyfraddau symudiad yr iâ yn amrywio’n sylweddol ond, yn gyffredinol, maen nhw’n amrywio o 3 m i 300 m y flwyddyn. Mae nifer, cyfradd a math y symudiad rhewlifoedd yn digwydd oherwydd nifer o ffactorau sy’n perthyn i’w gilydd:


	•  Disgyrchiant – mae pwysau’r rhewlifoedd yn cynhyrchu grymoedd disgyrchiant sy’n achosi i’r rhewlifoedd lifo tuag i lawr. Gan fod y màs iâ yn cynyddu dros amser yn y gylchfa cronni, mae hyn yn gwneud y rhewlif yn drymach, gan gynyddu’r grym tuag i lawr oherwydd disgyrchiant (yr enw ar hyn yw diriant croesrym). Mae diriant croesrym yn cynyddu wrth i ongl y llethr gynyddu ac, unwaith mae’r diriant croesrym yn ddigon mawr i fod yn gryfach na grymoedd ffrithiant a chryfder yr iâ, sy’n gwrthsefyll y diriant croesrym, mae’r iâ rhewlifol yn tynnu i ffwrdd ac yn symud i lawr oddi wrth y gylchfa cronni. Mae momentwm symudiad yr iâ tuag at y gylchfa abladiad yn rhwystro rhagor o groniad, felly mae’r rhewlif yn cael ei gynnal yn y cyflwr ecwilibriwm gydag ongl y llethr. Bydd y symudiad hwn gan yr iâ rhewlifol tuag at flaen y rhewlif yn digwydd p’un ai yw’r rhewlif cyfan yn estyn neu’n encilio. Mae pa mor gyflym mae’r rhewlif yn symud yn ei flaen yn dibynnu ar faint o anghydbwysedd sydd rhwng y gylchfa cronni a’r gylchfa abladiad, sy’n amrywio yn unol â phatrymedd thermol y rhewlif.

	•  Y patrymedd tymheredd/thermol – yn gyffredinol, mae rhewlifoedd tymherus (lleoliadau cynnes) a rhewlifoedd polythermol yn symud yn gyflymach na rhewlifoedd pegynol (lleoliadau oer). Mae hyn yn digwydd gan fod iâ rhewlifol yn gynhesach mewn rhewlifoedd tymherus a pholythermol ac felly mae’n anffurfio’n haws. Mae’n digwydd hefyd oherwydd presenoldeb dŵr tawdd sy’n achosi llithro gwaelodol (gweler t.11).

	•  Trwch – mae’r gwasgedd sy’n cael ei gynhyrchu gan bwysau’r rhewlif yn achosi i iâ anffurfio a/neu lithro, felly mae rhewlifoedd trwchus yn aml yn llifo’n gyflymach na rhewlifoedd tenau. Mae trwch y rhewlif yn dylanwadu ar yr ymdoddbwynt gwasgedd (pmp: pressure melting point).

	•  Creigwely – pan fydd y creigwely yn anffurfio creigiau sy’n hawdd eu hanffurfio, fel clai neu siâl, mae cyfradd y llithro gwaelodol yn cyflymu. Mae cyfraddau’r llif yn amrywio hefyd yn ôl a yw’r rhewlif yn llifo dros arwynebau athraidd neu anathraidd, gan fod trylifiad dŵr i mewn i greigiau athraidd yn lleihau ireiddiad ac felly’n arafu llif y rhewlif.



Ymysg y ffactorau ychwanegol mae geometreg dyffrynnoedd, hydroleg tanrewlifol, amgylchedd terfynol y màs iâ (tir, môr, sgafell iâ, iâ môr) a chydbwysedd màs (cyfradd y croniad a’r abladiad).



Rhewlifoedd tymherus (lleoliadau cynnes) a phegynol (lleoliadau oer)

Mae tymheredd rhewlifoedd yn amrywio’n eang, ond yn gyffredinol mae tymheredd rhewlif yn debyg i’r tymheredd blynyddol cymedrig yn yr ardal lle ffurfiodd y rhewlif. Mae tymereddau’n amrywio o fod yn agos at 0 °C mewn hinsawdd dymherus i –40 °C mewn rhannau o Antarctica. Gall nodweddion tymheredd iâ amrywio am nifer o resymau eraill. Bydd cynnydd yn symudiad yr iâ yn arwain at gynnydd yn nhymheredd yr iâ am ei fod yn rhyddhau gwres ffrithiannol wrth i’r iâ rhewlif symud. Gan fod y gwres geothermol wedi’i inswleiddio wrth waelod y rhewlif, mae hyn hefyd yn creu tymereddau uwch. Bydd tymheredd yr iâ rhewlif yn cynyddu hefyd o ganlyniad i ryddhau gwres cudd pan fydd dŵr tawdd mewn rhewlif yn ailrewi (gweler llif adrewiad, t.3). Bydd newidiadau mewn tymheredd yn cael dylanwad pwysig ar brosesau neu drwybynnau cysylltiedig y rhewlif. Gallwn ni ddosbarthu rhewlifoedd yn rhai pegynol (lleoliadau oer) ac yn rhai tymherus (lleoliadau cynnes) yn ôl a ydyn nhw wedi’u rhewi i’r creigwely sy’n gorwedd oddi tanyn nhw ai peidio. Y gwahaniaeth pwysicaf rhwng y ddau fath hwn o rewlif yw eu proffiliau tymheredd a’u perthynas â’r ymdoddbwynt gwasgedd (Ffigur 1.8).

Mae rhewlifoedd tymherus (lleoliadau cynnes) i’w cael mewn mynyddoedd ar ledredau is, ond ar uchderau uwch lle mae iâ wedi cyrraedd ei ymdoddbwynt gwasgedd, neu’n agos ato. Mae rhewlifoedd mewn ardaloedd mynyddig, fel Alpau’r Swistir, tua 0 °C drwy eu dyfnder i gyd (Ffigur 1.8(a)), ac eithrio yn ystod y gaeaf pan mae tymheredd haenau’r arwyneb yn gallu bod yn is na –10 °C. Yn ystod yr haf mae meintiau mawr o ddŵr tawdd yn cael eu cynhyrchu ar arwyneb yr iâ, o fewn ac ar waelod yr iâ. Mae gan y rhewlifoedd hyn groniad mwy yn y gaeaf, ac maen nhw’n profi abladiad cyflymach yn yr haf. O ganlyniad i’r mewnbynnau a’r allbynnau uwch, mae’r rhewlif yn symud yn gyflymach i gynnal yr ecwilibriwm gydag ongl y llethr. Mae hyn yn caniatáu iddo symud yn llawer cyflymach, ac i drwybynnau sylweddol o erydiad a thrawsgludiad ddigwydd. Gallwn ni weld patrymedd thermol lleoliadau cynnes mewn rhai rhewlifoedd yn yr Antarctig, lle mae mewnbwn y gwres geothermol yn achosi i iâ doddi ar waelod y rhewlifoedd.

Ffigur 1.8 Newid mewn tymheredd yn dibynnu ar ddyfnder mewn rhewlifoedd (a) tymherus (lleoliadau cynnes) a (b) phegynol (lleoliadau oer)



Mae rhewlifoedd pegynol (lleoliadau oer) i’w cael mewn lledredau uchel lle mae tymheredd y cwymp eira yn llawer is na 0 °C. Drwy’r flwyddyn, mae tymereddau’r aer mor isel nes bod haenau’r arwyneb i gyd yn aros wedi rhewi, ac mae tymheredd gwaelod yr iâ yn llawer is na 0 °C drwy’r amser. Hyd yn oed os ydyn ni’n ystyried y ffaith bod yr iâ yn y rhewlif yn drwchus iawn, ni fydd yr iâ gwaelodol yn cyrraedd ei ymdoddbwynt gwasgedd (Ffigur 1.8 (b)). Mae arbenigwyr yn credu bod mwy na dwy ran o dair o rewlifoedd Antarctica yn rhai lleoliadau oer. Felly, mae’r rhewlifoedd hyn yn aros wedi’u rhewi at y creigwely drwy’r flwyddyn ac, o ganlyniad, mae symudiad yr iâ yn gyfyngedig ac ychydig iawn o erydiad, trawsgludiad a dyddodiad sy’n digwydd. Yn Antarctica, sy’n ddiffeithdir pegynol, mae cyfradd y croniad yn isel iawn, ond gan fod y tymereddau’n isel drwy’r flwyddyn, mae’r cyfraddau ymdoddi yn isel hefyd. Canlyniad y cyfraddau araf o groniad ac abladiad yw llai o anghydbwysedd rhwng y mewnbynnau a’r allbynnau a symudiad iâ araf. Gall y rhewlifoedd mawr fod yn rhai lleoliadau cynnes yn eu darnau canolog mwy trwchus o ganlyniad i gynhesu geothermol, ac yn rhai lleoliadau oer yn agos at eu hymylon lle maen nhw wedi’u rhewi at y gwely (polythermol).



Mecanweithiau symudiad iâ

Wrth i iâ rhewlifol symud, mae egni’n cael ei wasgaru drwy egni cinetig mudiant. Tri mecanwaith symudiad iâ yw anffurfiad mewnol, llithro gwaelodol ac anffurfiad y gwely tanrewlifol.


Anffurfiad mewnol (ymgripiad iâ)

Mae anffurfiad mewnol yn digwydd wrth i iâ ymgripio’n araf oherwydd y llithro rhwng, ac o fewn, y crisialau iâ wrth i’r crisialau hyn o fewn y rhewlif newid eu cyfeiriad eu hunain i gyfeiriad symudiad yr iâ. Mae’r symudiad yn digwydd wrth i grisialau iâ unigol, nid y corff iâ cyfan, newid lleoliad neu afleoli (Ffigur 1.9). Pan fydd iâ o dan wasgedd, er enghraifft yn ddwfn o fewn y rhewlif, mae crisialau iâ unigol yn anffurfio ac yn symud mewn perthynas â’i gilydd. Mae cyfradd y symudiad ar ei fwyaf ar waelod y rhewlif lle mae’r gwasgedd ar ei uchaf. Gan fod y rhewlif wedi’i greu o nifer di-rif o grisialau iâ, bydd yn dechrau ymddwyn fel rhywbeth plastig. Er bod y math hwn o symudiad yn digwydd mewn rhewlifoedd lleoliadau cynnes ac oer, yr anffurfio mewnol yw prif fecanwaith y symudiad mewn rhewlifoedd lleoliadau oer, lle does bron dim llithro gwaelodol yn digwydd. Anffurfiad mewnol sy’n cyfrif 100% am symudiad Rhewlif Meserve yn Antarctica, a 91% am symudiad Rhewlif Vesl-Skautbreen yn Norwy. Ar y llaw arall, mae anffurfiad mewnol ond yn cyfrif am 35% o symudiad Rhewlif Tuyuk Su sydd mewn lleoliad cynnes yn Kazakhstan.

Ffigur 1.9 Y broses o ymgripiad iâ ar grisial iâ





Llithro gwaelodol

Mae rhewlifoedd lleoliadau cynnes yn symud yn bennaf drwy lithro gwaelodol, er enghraifft, mae llithro gwaelodol yn cyfrif am 65% o symudiad Rhewlif Tuyuk Su yn Kazakhstan. Dydy hi ddim yn bosibl i’r math hwn o symudiad iâ ddigwydd pan fydd rhewlif wedi rhewi at ei wely. Mae rhewlifoedd lleoliadau cynnes yn symud rhwng 10 m ac 100 m y flwyddyn ac, wrth symud, maen nhw’n codi defnyddiau y gallan nhw eu defnyddio i erydu. Llithro gwaelodol yw’r broses sy’n digwydd pan mae rhewlif yn llithro dros ei wely, ac mae’n gwneud hynny drwy dair proses benodol:


	•  Llithro gwaelodol – Wrth i rewlif symud, mae tymheredd yr iâ gwaelodol yn cynyddu oherwydd gwasgedd a ffrithiant. O ganlyniad i hynny, mae haen denau o ddŵr tawdd yn adeiladu ar yr arwyneb rhwng yr iâ a’r graig waelodol, gan adael i’r iâ lithro ymlaen.

	•  Ymgripiad gwaelodol uwch – Wrth i iâ wasgu yn erbyn nodweddion afreolaidd ar arwyneb y creigwely gwaelodol, mae’n achosi mwy o wasgedd sydd wedyn yn achosi i’r iâ anffurfio.

	•  Llif adrewiad – Mae iâ yn ymdoddi pan mae o dan wasgedd yn erbyn rhwystr bach ar ochr uchaf yr iâ ac yna mae’n rhewi eto ar yr ochr sgythrog (i lawr y rhewlif), pan mae’r gwasgedd yn llai. Mae’r broses hon yn digwydd pan mae rhwystrau yn ddigon bach i alluogi i’r gwres cudd, sy’n cael ei ollwng wrth i’r ochr sgythrog ailrewi, gael ei ddargludo i’r ochr lyfn (i fyny’r rhewlif) i annog ymdoddi pellach (Ffigur 1.10).

Ffigur 1.10 Llif adrewiad





Anffurfiad y gwely tanrewlifol

Anffurfiad y gwely tanrewlifol yw’r math o symudiad iâ sy’n cael ei achosi pan mae gwaddod meddal neu graig wan o dan y rhewlif yn anffurfio. Mae’n digwydd mewn rhewlifoedd lleoliadau cynnes pan mae rhewlif yn symud dros ddefnydd gweddol wan neu anghyfunol fel til tanrewlifol. Til tanrewlifol wedi’i ddyddodi yw gwaddodion heb lawer o drefn arnyn nhw, yn amrywio o glogfeini i glai, ac mae rhediadau o’r til hwn yn gallu bod hyd at ddegau o fetrau o drwch. Dydy’r gwaddodion mwy mân o fewn y til ddim yn glynu at ei gilydd. Mae pwysau’r iâ, ynghyd â’r gwasgedd dŵr uchel yn y mandyllau o fewn y gwaddod – wedi’i gynyddu gan ddŵr tawdd rhewlifol ar yr arwyneb hwnnw sydd rhwng yr iâ a’r creigwely – yn dadleoli’r iâ sydd uwchben. Mae’r ffrithiant rhwng y gronynnau gwaddod unigol yn cael ei ostwng gan y gwasgedd dŵr uchel yn y mandyllau, ac mae hynny’n achosi i’r gwaddodion anffurfio mewn ymateb i bwysau’r rhewlif. Yn lleol, gall y broses hon gyfrif am hyd at 90% o symudiad yr iâ rhewlifol yn ei flaen, sy’n digwydd yn aml mewn rhewlifoedd allfa polythermol yng Ngwlad yr Iâ, ac mae’n gyfrifol am ffurfio dilyniannau rhewlifol-dectonig (Ffigur 1.11).

Ffigur 1.11 Dilyniannau rhewlifol-dectonig oherwydd anffurfiad y gwely tanrewlifol, Chile. Edrychwch ar y person yn y llun i ddeall y raddfa






Nodweddion symudiad iâ


Proffil cyflymder y rhewlifoedd

Mae’r proffil cyflymder ar draws y rhewlif yn un sydd â llif arafach ar yr ochrau, oherwydd bod y ffrithiant gydag ochrau’r dyffryn yn achosi iddo wrthsefyll disgyrchiant (Ffigur 1.12(a)). Gall y cyflymder gael ei ddylanwadu hefyd gan y defnyddiau mwy tywyll sydd ar ochrau’r dyffrynnoedd, lle mae albedo yn llai, ac mae hynny’n annog abladiad. Wrth edrych yn ddyfnach i mewn i’r rhewlif, rydyn ni’n gweld bod y llif cyflymaf ar yr arwyneb lle mae ffrithiant gyda gwely’r dyffryn yn achosi iddo wrthsefyll disgyrchiant (Ffigur 1.12(b)). Mae ffactorau eraill yn gallu dylanwadu ar broffiliau cyflymder hefyd, er enghraifft mecanwaith y llif, gan fod y gyfradd fwyaf o anffurfiad mewnol yn digwydd ar waelod y rhewlif lle mae’r gwasgedd ar ei fwyaf (gweler anffurfiad mewnol, t.10).

Ffigur 1.12 Proffil cyflymder (a) ar draws rhewlif a (b) gyda dyfnder

Uwcholwg yn dangos cyflymder yr iâ ar draws y rhewlif; llif arafach ar yr ochrau oherwydd ffrithiant gyda waliau’r dyffryn

Cyflymder y llif iâ yn newid gyda dyfnder; llif cyflymaf ar yr arwyneb lle mae’n gallu llifo heb gymaint o rwystr, ond mae rhwystrau ar y gwely yn arafu’r iâ gwaelodol

Llif cywasgol/estynnol

Mae crefasau rhewlifol yn datblygu mewn ymateb i gyflymder amrywiol llif y rhewlif. Bydd llif estynnol neu ymestynnol yn digwydd lle mae cyflymder arwyneb y rhewlif yn cynyddu wrth i ni edrych ymhellach i lawr y rhewlif, ac mae’n gyfrifol am ddatblygu crefasau trawslin. Bydd llif cywasgol neu gywasgiadol yn digwydd lle mae’r cyflymder yn gostwng y pellaf i lawr y rhewlif yr ewch chi: gallai rhai hen grefasau trawslin gau. Mae crefasau ymylol yn datblygu ar ochrau’r dyffryn oherwydd y llusgiad sy’n digwydd ar yr iâ. Mae crefasau hydredol yn datblygu lle mae’r dyffryn yn lledu allan, ac mae crefasau rheiddiol yn digwydd lle mae blaen y rhewlif yn lledaenu allan. Mae’r ddwy sefyllfa yn achosi i’r iâ dorri (Ffigur 1.13).

Ffigur 1.13 Mathau o grefasau: (a) crefasau ymylol (uwcholwg), (b) crefasau trawslin ochrolwg, (c) crefasau rheiddiol a hydredol

Llifoedd cyflymaf yng nghanol y rhewlif; crefasau yn datblygu ar yr ymylon gan fod y llif iâ yn llifo ar wahanol gyflymderau

Wrth i’r iâ gael ei ymestyn, mae’n torri ac mae crefasau yn agor

Gan fod graddiant yr haen yn fas, mae llif cywasgol yn digwydd, ac mae’r iâ yn torri; gallai rhai hen grefasau gau

Amodau ymchwyddiad






3 Systemau tirweddau a thirffurfiau rhewlifol






Systemau tirweddau a thirffurfiau rhewlifol – systemau tir rhewlifol

Mewnbynnau’r system tirweddau




Trwybynnau’r system tirweddau




Storfeydd y system tirweddau




Allbynnau’r system tirweddau ar amrywiol raddfeydd




	•  Systemau tir rhewlifol ar y raddfa fwyaf (yn gorchuddio arwynebedd o fwy na 1000 km2). Mae systemau tir rhewlifol yn gasgliad amlwg o dirffurfiau rhewlifol sy’n dangos hanes hir o batrymau rhanbarthol y rhewlifiannau. Mae’r systemau tir rhewlifol sy’n datblygu o dan ddylanwad llenni iâ pegynol sefydlog mawr, fel y rheini yn Antartica a Grønland, yn wahanol iawn i’r rheini sy’n datblygu o dan ddylanwad rhewlifoedd dyffryn tymherus, fel y Rockies a’r Himalaya (gweler Pennod 2).

	•  Tirffurfiau rhewlifol ar y raddfa facro (tua 1 km2 i 100 km2). Gallwn ni gymharu’r rhain o ran eu maint â’r rhewlif neu’r màs iâ cysylltiedig sy’n gyfrifol am eu ffurfio nhw, fel tirweddau creictir rhewgerfiedig (knock and lochan landscapes) a chafnau rhewlifol.

	•  Tirffurfiau rhewlifol ar y raddfa feso (o ychydig fetrau i ychydig gilometrau o ran eu maint), fel creigiau myllt a drymlinau. Mae tirffurfiau unigol fel creigiau myllt a drymlinau yn digwydd mewn lleoliadau penodol lle mae prosesau rhewlifol penodol wedi digwydd.

	•  Graddfa ficro (o ychydig gentimetrau i ychydig fetrau o ran eu maint), fel rhychiadau.






	Graddfa facro
	Tirweddau creictir rhewgerfiedig, wedi’u herydu gan lenni iâ, peirannau, cribau a phigynnau pyramidaidd, cafnau rhewlifol, llynnoedd hirgul, gwastadeddau til, marianau terfynol, sandurau



	Graddfa feso
	Clegyr a chynffon, creigiau myllt, drymlinau, cnyciau gro, terasau cnyciau gro ac esgeiriau, pyllau tegell



	Graddfa ficro
	Nodweddion fel rhychiadau, rhigolau rhewlifol a rhewgreithiau, meini dyfod










4 Adborth ac ecwilibriwm mewn systemau tirweddau rhewlifedig







Adborth yn y system tirweddau rhewlifedig



Adborth cadarnhaol a negyddol yn y system tirweddau rhewlifedig

Ecwilibriwm yn y system tirweddau rhewlifedig

	•  Gallai data sy’n cofnodi safle blaen y rhewlif dros gyfnod o ddeng mlynedd ddangos amrywiadau tymhorol o amgylch gwerth cymedrig sy’n weddol gyson: mae ymyl yr iâ yn encilio bob haf ac yn estyn unwaith eto yn y gaeaf, ac eto yn gyffredinol, mae’n aros yn yr un lle o flwyddyn i flwyddyn.

	•  Ond, os byddwn ni’n edrych ar set ddata sy’n fwy ac sy’n ymdrin â chyfnod o 100 mlynedd, efallai y byddwn ni’n gweld (ar ôl rhoi cyfrif am yr amrywiadau haf a gaeaf) bod y safle cymedrig yn raddol newid mewn gwirionedd (naill ai’n estyn neu’n encilio). Felly, mae’r rhewlif mewn cyflwr o ecwilibriwm dynamig.

	•  Mae hyn yn gallu effeithio hefyd ar newidiadau tymor hir yn y tirffurf: os bydd y rhewlif yn encilio’n raddol, gallai ddechrau creu cyfres o farianau enciliol yn raddol ar lawr y dyffryn oherwydd abladiad iâ tymor hir.

5 Gwerthuso’r mater






Nodi cyd-destunau, ffynonellau data a meini prawf posibl ar gyfer yr asesiad



	•  Cyd-destunau posibl – mewn asesiad daearyddol, mae’n bwysig ystyried graddfa. Wrth sôn am ymchwilio i fewnbynnau egni i’r system tirweddau rhewlifedig, mae amrywiaeth o raddfeydd gofodol yn berthnasol, o’r raddfa facro i’r raddfa ficro. Gallwn ni feddwl am raddfa hefyd yn nhermau amser, yn ymestyn o filenia i eiliadau (Pennod 6). Mae lle yn ystyriaeth bwysig arall.


	•  Ffynonellau data – bydd y rhain yn dibynnu ar y ffynonellau egni unigol sy’n cael eu hystyried. Gyda thestun fel egni, mae’n annhebygol, os nad yn amhosibl, i ystyried meintiau go iawn o egni. Ond, mae rhai dangosyddion egni, er enghraifft graddiant a chyflymder a thrwch iâ.

	•  Meini prawf ar gyfer asesu – yn debyg i ffynonellau data, mae’n anodd cael dulliau o asesu pwysigrwydd cymharol y gallwch chi eu mesur. Ond, mae’n bosibl cael tystiolaeth y gallwch chi ei fesur o ganlyniadau rhai mewnbynnau egni, er enghraifft drwy edrych ar gyfraddau erydu rhewlifol.






Asesu pwysigrwydd cymharol egni solar







Asesu pwysigrwydd cymharol disgyrchiant





Asesu pwysigrwydd cymharol egni geothermol





Dod i gasgliad sy’n seiliedig ar dystiolaeth

	[image: ]  Mae dull systemau yn rhannu system gymhleth yn gyfres o rannau cydrannol sy’n perthyn i’w gilydd ac sydd wedi’u cysylltu drwy drosglwyddiad defnyddiau ac egni. Mae rhewlifoedd yn gweithredu fel systemau gyda mewnbynnau, trwybynnau, storfeydd ac allbynnau o ddefnyddiau ac egni.

	[image: ]  Yr enw ar y cydbwysedd rhwng mewnbynnau ac allbynnau rhewlif yw cydbwysedd màs.

	[image: ]  Mae symudiad rhewlif yn gymhleth ac yn ddibynnol ar ddisgyrchiant, tymheredd, trwch iâ a nodweddion y creigwely gwaelodol. Mae’n bosibl dangos gwahaniaeth eang rhwng rhewlifoedd pegynol (lleoliadau oer) a rhewlifoedd tymherus (lleoliadau cynnes). Dyma’r tri phrif fecanwaith sydd i’w cael mewn symudiad iâ: anffurfiad mewnol, llithro gwaelodol ac anffurfiad y gwely tanrewlifol.Mae rhewlifoedd lleoliadau oer yn symud yn bennaf drwy anffurfiad mewnol. Mae rhewlifoedd lleoliadau cynnes yn symud yn bennaf drwy lithro gwaelodol.

	[image: ]  Mae newid mewn unrhyw ran o’r system rewlifol – er enghraifft, yn y ffordd mae proses benodol yn gweithio – yn gallu arwain at newidiadau yn y system gyfan. Weithiau mae’r mecanweithiau a’r prosesau yn creu newid cynyddol wrth i’r system ymateb, gan achosi adborth cadarnhaol, ac weithiau maen nhw’n gweithio i gadw cydbwysedd, gan achosi adborth negyddol.

	[image: ]  Mae systemau tirweddau rhewlifedig yn dangos y cysylltiadau rhwng tirffurfiau, prosesau a dulliau rheoli amgylcheddol. Mae dull systemau yn fframwaith cysyniadol sy’n ddefnyddiol ar gyfer deall tirweddau rhewlifedig. Mae’r egni sy’n dod o’r systemau amgylcheddol byd-eang ac effaith ffisegol disgyrchiant yn dylanwadu ar lif y dŵr a’r iâ drwy’r rhewlif. Mae symudiad yr iâ a’r dŵr tawdd yn arwain at erydiad, llusgiant (codi, neu ‘ddal’) a thrawsgludiad, a phan mae’r egni yn cael ei golli, mae dyddodiad yn digwydd mewn lleoliadau eraill. Mae’r system yn gweithredu ar amrywiaeth o wahanol raddfeydd gofodol, o’r macro i’r micro, ac ar wahanol raddfeydd amser, o eiliadau i filenia, ac mae’n bosibl eu gweld nhw yn y dirwedd am filoedd o flynyddoedd.

	1  Lluniadwch ac anodwch ddiagram i ddangos prif elfennau system rewlifol.

	2  Esboniwch pam mae rhewlifoedd yn estyn ac yn encilio.

	3  Gan ddefnyddio enghreifftiau, cyferbynnwch leoliadau a nodweddion tymheredd rhewlifoedd pegynol a thymherus.

	4  Amlinellwch y ffactorau sy’n dylanwadu ar lif rhewlifoedd.

	5  Esboniwch dri math o symudiad rhewlifoedd.

	6  Disgrifiwch sut ac esboniwch pam mae’r nodweddion llifo yn amrywio rhwng rhewlifoedd pegynol a rhewlifoedd tymherus.

	7  Beth yw ystyr y termau canlynol: a) ecwilibriwm dynamig; b) system dir; c) ymdoddbwynt gwasgedd?

	8  Lluniadwch ac anodwch ddiagram o enghraifft o adborth cadarnhaol neu negyddol mewn system tirffurf rhewlifol.

	9  Gan ddefnyddio enghreifftiau, nodwch dirffurfiau rhewlifol sy’n digwydd ar y graddfeydd canlynol: a) macro; b) meso; c) micro.

	1  Mewn grwpiau bach, trafodwch yr hyn rydych chi’n ei wybod yn barod am dirffurfiau rhewlifol. Ceisiwch gofio enghreifftiau damcaniaethol a rhai sy’n benodol i le (astudiaeth achos) rydych chi efallai wedi’u hastudio mewn cyfnodau allweddol blaenorol. Ydych chi wedi ymweld ag unrhyw dirweddau rhewlifedig, fel rhewlifoedd actif yn Ewrop neu dirweddau hanesyddol y DU? Pa arweddion tirwedd ddaethoch chi ar eu traws?

	2  Gan weithio mewn parau, trafodwch pa mor ddefnyddiol yw dull systemau i ddeall prosesau rhewlifol a thirffurfiau rhewlifol. Ydych chi wedi defnyddio dull systemau mewn rhannau eraill o’ch cwrs Daearyddiaeth Safon Uwch? Sut mae’r systemau hyn yn cysylltu â’i gilydd?

	3  Mewn grwpiau bach, cynhyrchwch ddiagram wedi’i anodi sy’n cyfuno mewnbynnau, trwybynnau, storfeydd ac allbynnau’r system rewlifol a’r system tirweddau rhewlifol yn un. Defnyddiwch godau lliw i nodi pob cydran o’r system ac i wahaniaethu rhwng yr egni a’r defnyddiau yn y system.

	4  Mewn parau, trafodwch sut mae’r cryosffer yn cysylltu â’ch astudiaeth o’r gylchred ddŵr. Trafodwch y gwahaniaethau yn y rhannau cydrannol a maint y cryosffer rhwng y Pleistosen a’r presennol. Sut mae hyn yn mynd i newid yn y dyfodol?

	5  Mewn parau neu grwpiau bach, nodwch enghreifftiau o adborth cadarnhaol a negyddol mewn tirweddau rhewlifol. Trafodwch y cysylltiad rhwng adborth cadarnhaol yn y system rewlifol a phwyntiau sy’n sbarduno newid.

	A    Arsylwi a dadansoddi arweddion yr iâ ar yr arwyneb. Ar daith gerdded ar rewlif gyda thywyswyr, mae’n bosibl tynnu ffotograffau a gwneud brasluniau o arweddion arwyneb yr iâ, fel malurion creigiau uwchrewlifol, moulins a chrefasau.

	B    Arsylwi a dadansoddi tirffurfiau sy’n gysylltiedig â dyddodiad rhewlifol a dyddodiad ffrwdrewlifol. Ar flaen rhewlifoedd mae’n bosibl braslunio, tynnu ffotograffau ac efallai archwilio rhai o’r allbynnau o falurion creigiau sy’n ffurfio tirffurfiau dyddodol (Pennod 4).

	C    Mesuriadau llif iâ. Mae’n bosibl mesur llif iâ drwy osod polion bob hyn a hyn, gyda’r un pellter rhyngddyn nhw, i mewn i rewlif dyffryn ar hyd llinell sy’n croesi ar draws lled y rhewlif. Gallech chi osod y polion hyn gyda’r un pellter rhyngddyn nhw a defnyddio samplu systematig o un ochr i’r rhewlif i’r llall, ar onglau sgwâr i gyfeiriad llif y rhewlif. Gallech chi gofnodi safle pob polyn gan ddefnyddio GPS. Yna, gallech chi gofnodi bob dydd, bob wythnos neu bob mis, faint o bellter mae pob polyn wedi symud o’r fan lle’r oedd ar y dechrau.

	CH  Mesur arllwysiad dŵr tawdd rhewlifol. Gallwn ni asesu arllwysiad dŵr tawdd yn ansoddol gan ddefnyddio asesiad gweledol o lefel arwyneb y dŵr, a chategoreiddio’r arllwysiad o isel i uchel neu ar raddfa o 0 i 5. Byddai’n bosibl cefnogi’r dull hwn drwy dynnu ffotograffau drosodd a throsodd o hyd y nant dŵr tawdd perthnasol, gan sefyll yn yr un man bob tro. Byddai hefyd yn bosibl cyfrifo maint yr arllwysiad drwy ddarn penodol o’r sianel, drwy luosi cyflymder llif y dŵr tawdd ag arwynebedd trawstoriadol y llif.

